Дугьайсса аьрщи узданну ядан аьркинссар |\nКъизлардая Ккардановкалийн дияннинсса хъуру, бакIлахъия дартIун махъ, цIинцI-чапалшивурттахьхьун гьан дурну дур тIисса аьрза. Ва аьрзирай ккаккан дурсса аьрщив ци тагьарданий дурив ххал дан лавгунни Россельхознадзорданул чулухасса комиссия.\nЯлув кIицI лавгсса аьрзирай чивчумур тIайласса бушиву исват бунни ДР-лул Экологиялул ва тIабиаьтрал сурсатирттал министерствалул пишакартуралгу. Вай хъуру арендалий ларсъсса ТIагьир ТIагьировлул бувсунни ларгсса шинал 47 гектар аьрщарай къалпузру бувгьуну бивкIшиву. БакIлахъия дартIун махъ хъурунная пленка батIин къавхьуну ливчIун бур. Муния махъ хъуру гъай увкуну, ссуттиллачIа бувгьуну бунагу, полиэтилендалул пленка, кIучI къавхьуну, ялун личлан бивкIун бур.\nСельсоветрал хъунама Ма­хIаммад МахIаммадовлул бусаврийн бувну, пленкардацIа марцI къадурсса участок вайнначIа цамур дакъасса дур.\nАьрщи арендалий ларсманал тахсир бакIрайн лавсунни, бувсунни агьали цимилгу аьрзирдай бувкIун бивкIшиву, амма аьрщи марцI дуккан даву мурад­райсса давуртту чIумуй дан, тIабиаьтрал тагьар даххана шаврийн бувну, къархьушиву.\n— ЦIана, гъараллу дакъасса, гьавалул тагьар даркьусса чIун дуссаксса хIаллай, аьрщи низамрайн дуцинсса давуртту дачин дан хIадурну буру, — тIий ур ТIагьиров.\nАьрщарал тагьар ххал дан увкIсса ДР-лул Экологиялул министерствалул пишакар-эксперт Руслан МахIаммадовлул кIицI лавгунни къалпузру бувгьуну бивкIсса Къизлардал райондалийсса сайки гьарца кIанттай укуннасса тагьар душиву.\n«Вай аьрщарал тагьардания на цимилгу баян був­ссия райондалул каялувчитурайн, миннул хIакъиравусса жаваб тIурча, ттучIан уттигу къадуркIунни. Полиэтилендалул кьуцурттацIа марцI къадур­сса аьрщив ацIрахъул шиннардил мутталий загьрулул шайссар», — увкунни МахIаммадовлул.\nРоссельхознадзорданул Управлениялул каялувчинал хъиривчу Карим Каримовлул ДР-лул ТIабиаьт дуруччаврил министерствалул вакилтурая тIалав бунни аьрщарал хIакъиравусса тагьардания чIун-чIумуй баян баву. Ванал мукунма кIицI лавгунни, агрономиялул тIалавшиннарду би­ттур къадуллай, аьрщи ишла дан бюхъайсса тагьардания лаг­лагишиву.\nМунийн бувну, ялув кIицI лавгсса аьрзирал хIакъираву протокол чивчуну бур. Ва статьялийн бувну дагьайсса дур 20 азарунния 400 азаруннийн дияннинсса аьчIа.\nАгьалинангу кIулну бикIан­шиврул, баян буллай буру, ДР-лул Россельхознадзорданул хъуннасса къулагъасрайн лавсун бушиву аьрщи низамрайн дуцаврил масъалартту.\nДугьайсса хъуру зия дуллалисса кIанттурду хIисав хьурчан баян бан бюхъайссар ва адресрай: МахIачкъала, Титовлул цIанийсса кIичIиравалу, 3.\nТел.: 8-8722-62-96-36, ягу электрон журалий: rosselhoz-dag@yandex.ru .\nПредыдущая записьКубок, который влился в праздник дружбы и единстваСледующая записьБайраннал гьантрай аьдлу-низам дуруччин